CELEX: 32018X1001(01)
Language: el
Date: 2018-09-21 00:00:00
Title: Απόφαση (ΕΕ) 2018/1466 της Ευρωπαϊκής Αρχής Κινητών Αξιών και Αγορών, της 21ης Σεπτεμβρίου 2018, για την ανανέωση και τροποποίηση της προσωρινής απαγόρευσης που θεσπίζει η απόφαση (ΕΕ) 2018/795 όσον αφορά τη διάθεση στην αγορά (marketing), τη διανομή και την πώληση δυαδικών δικαιωμάτων προαίρεσης (binary options) σε ιδιώτες πελάτες

1.10.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 245/17
               
            
         ΑΠΌΦΑΣΗ (ΕΕ) 2018/1466 ΤΗΣ ΕΥΡΩΠΑΪΚΉΣ ΑΡΧΉΣ ΚΙΝΗΤΏΝ ΑΞΙΏΝ ΚΑΙ ΑΓΟΡΏΝ
         της 21ης Σεπτεμβρίου 2018
         για την ανανέωση και τροποποίηση της προσωρινής απαγόρευσης που θεσπίζει η απόφαση (ΕΕ) 2018/795 όσον αφορά τη διάθεση στην αγορά (marketing), τη διανομή και την πώληση δυαδικών δικαιωμάτων προαίρεσης (binary options) σε ιδιώτες πελάτες
         ΤΟ ΣΥΜΒΟΥΛΙΟ ΕΠΟΠΤΩΝ ΤΗΣ ΕΥΡΩΠΑΪΚΗΣ ΑΡΧΗΣ ΚΙΝΗΤΩΝ ΑΞΙΩΝ ΚΑΙ ΑΓΟΡΩΝ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ της Επιτροπής (1), και κυρίως το άρθρο 9 παράγραφος 5, το άρθρο 43 παράγραφος 2 και το άρθρο 44 παράγραφος 1,
         Έχοντας υπόψη τον κανονισμό (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (2), και κυρίως το άρθρο 40 του κανονισμού,
         Έχοντας υπόψη τον κατ' εξουσιοδότηση κανονισμό (ΕΕ) 2017/567 της Επιτροπής, της 18ης Μαΐου 2016, για τη συμπλήρωση του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου όσον αφορά τους ορισμούς, τη διαφάνεια, τη συμπίεση χαρτοφυλακίου και τα εποπτικά μέτρα σχετικά με παρεμβάσεις σε προϊόντα και θέσεις (3), και ιδίως το άρθρο 19 του κανονισμού,
         Εκτιμώντας τα ακόλουθα:
         
                     1.
                  
                  
                     H Ευρωπαϊκή Αρχή Κινητών Αξιών και Αγορών (ESMA), με την απόφασή της (ΕΕ) 2018/795 (4), απαγόρευσε προσωρινά τη διάθεση στην αγορά, τη διανομή και την πώληση δυαδικών δικαιωμάτων προαίρεσης (binary options) σε ιδιώτες πελάτες με έναρξη ισχύος από τις 2 Ιουλίου 2018 και για περίοδο τριών μηνών.
                  
               
                     2.
                  
                  
                     Σύμφωνα με το άρθρο 40 παράγραφος 6 του κανονισμού (ΕΕ) αριθ. 600/2014, η ESMA πρέπει να επανεξετάζει τα μέτρα παρέμβασης σε προϊόντα σε κατάλληλα χρονικά διαστήματα και τουλάχιστον κάθε τρεις μήνες.
                  
               
                     3.
                  
                  
                     Η επανεξέταση της απαγόρευσης για τα δυαδικά δικαιώματα προαίρεσης από την ESMA βασίστηκε, μεταξύ άλλων, στην έρευνα μεταξύ των εθνικών αρμόδιων αρχών (ΕΕΑ) (5) για την πρακτική εφαρμογή και τον αντίκτυπο του μέτρου παρέμβασης σε προϊόν, καθώς και σε πρόσθετες πληροφορίες που υπέβαλαν οι αρμόδιες εθνικές αρχές και τα ενδιαφερόμενα μέρη.
                  
               
                     4.
                  
                  
                     Οι εθνικές αρμόδιες αρχές εντόπισαν περιορισμένα μόνο παραδείγματα μη συμμόρφωσης με τα μέτρα παρέμβασης σε προϊόν της ESMA. Επιπλέον, ύστερα από την ανακοίνωση των συμφωνηθέντων μέτρων στις 27 Μαρτίου 2018, δεν χορηγήθηκαν νέες άδειες σε επιχειρήσεις που διαθέτουν στην αγορά, διανέμουν ή πωλούν δυαδικά δικαιώματα προαίρεσης.
                  
               
                     5.
                  
                  
                     Οι ΕΕΑ ανέφεραν ότι τον Ιούλιο του 2018 αυξήθηκε ελαφρά ο αριθμός των πελατών που ζήτησαν να αντιμετωπίζονται ως επαγγελματίες πελάτες, σε σύγκριση με τον Ιούλιο του 2017. Ωστόσο, ο αριθμός αυτός των πελατών που ζήτησαν να αντιμετωπίζονται ως επαγγελματίες πελάτες είναι σχετικά μικρός σε σύγκριση με τον προηγούμενο αριθμό των ιδιωτών που είναι πελάτες παρόχων δυαδικών δικαιωμάτων προαίρεσης. Η ESMA γνωρίζει ότι ορισμένες επιχειρήσεις από τρίτες χώρες προσεγγίζουν ενεργά πελάτες της ΕΕ. Ωστόσο, εάν οι επιχειρήσεις αυτές δεν διαθέτουν άδεια ή δεν είναι εγγεγραμμένες στην ΕΕ, επιτρέπεται να παρέχουν υπηρεσίες σε πελάτες εγκατεστημένους ή ευρισκόμενους στην Ένωση μόνο με αποκλειστική πρωτοβουλία του πελάτη. Η ESMA γνωρίζει επίσης ότι οι επιχειρήσεις έχουν αρχίσει να παρέχουν άλλα κερδοσκοπικά επενδυτικά προϊόντα. Η ESMA θα συνεχίσει να παρακολουθεί την προσφορά των εν λόγω άλλων προϊόντων προκειμένου να διαπιστώσει εάν έχουν ληφθεί άλλα κατάλληλα μέτρα σε επίπεδο ΕΕ.
                  
               
                     6.
                  
                  
                     Κατά τη διάρκεια της περιόδου επανεξέτασης, η ESMA δεν έλαβε αποδεικτικά στοιχεία που να έρχονται σε αντίθεση με το γενικό συμπέρασμα ότι υπάρχει σημαντική ανησυχία για την προστασία των επενδυτών, όπως προσδιορίζεται στην απόφαση (ΕΕ) 2018/795. Ως εκ τούτου, η ESMA κατέληξε στο συμπέρασμα ότι σε περίπτωση μη ανανέωσης της απόφασής της για την απαγόρευση της διάθεσης στην αγορά (marketing), της διανομής και της πώλησης δυαδικών δικαιωμάτων προαίρεσης (binary options) σε ιδιώτες πελάτες, θα εξακολουθήσουν να υφίστανται σοβαρές ανησυχίες για την προστασία των επενδυτών, όπως διαπιστώνεται στην απόφαση (ΕΕ) 2018/795.
                  
               
                     7.
                  
                  
                     Από την έκδοση της εν λόγω απόφασης, οι εφαρμοστέες κανονιστικές απαιτήσεις της ενωσιακής νομοθεσίας δεν έχουν αλλάξει και εξακολουθούν να μην αντιμετωπίζουν την απειλή που προσδιορίστηκε από την ESMA. Επιπλέον, οι εθνικές αρμόδιες αρχές δεν έχουν λάβει μέτρα για την αντιμετώπιση της απειλής ή τα μέτρα που λαμβάνονται δεν αντιμετωπίζουν επαρκώς την απειλή. Συγκεκριμένα, στο χρονικό διάστημα μετά την έκδοση της απόφασης, καμία ΕΕΑ δεν θέσπισε η ίδια εθνικό μέτρο παρέμβασης σε προϊόν, σύμφωνα με τις διατάξεις του άρθρου 42 του κανονισμού (ΕΕ) αριθ. 600/2014 (6).
                  
               
                     8.
                  
                  
                     Η ανανέωση της απαγόρευσης που θεσπίστηκε με την απόφαση (ΕΕ) 2018/795 δεν έχει αρνητικές επιπτώσεις στην αποτελεσματικότητα των χρηματοπιστωτικών αγορών ή στους επενδυτές, δυσανάλογες σε σχέση με τα οφέλη του μέτρου, και δεν δημιουργεί κίνδυνο καταχρηστικής επιλογής του ευνοϊκότερου καθεστώτος εποπτείας (ρυθμιστικό αρμπιτράζ), για τους ίδιους λόγους που εκτίθενται στην εν λόγω απόφαση.
                  
               
                     9.
                  
                  
                     Σε περίπτωση που δεν ανανεωθεί η απόφαση απαγόρευσης, η ESMA θεωρεί πιθανό ότι τα δυαδικά δικαιώματα προαίρεσης θα παρέχονται εκ νέου σε ιδιώτες πελάτες. Επίσης, θα επιστρέψουν και πάλι στην αγορά τα ίδια ή παρόμοια προϊόντα με εκείνα που έχουν αρνητικές επιπτώσεις για τους καταναλωτές σύμφωνα με την απόφαση (ΕΕ) 2018/795.
                  
               
                     10.
                  
                  
                     Για τους λόγους αυτούς, σε συνδυασμό με τους λόγους της απόφασης (ΕΕ) 2018/795, η ESMA αποφάσισε να ανανεώσει την περίοδο απαγόρευσης για άλλους τρεις μήνες, προκειμένου να αρθούν οι σοβαρές ανησυχίες για την προστασία των επενδυτών.
                  
               
                     11.
                  
                  
                     Κατά την ανανέωση της απαγόρευσης, η ESMA φρόντισε να εξετάσει εάν υπάρχουν νέα στοιχεία που να αποδεικνύουν ότι συγκεκριμένα προϊόντα στα οποία εφαρμόζεται το μέτρο της θα πρέπει να εξαιρεθούν από την ανανεωμένη περίοδο εφαρμογής του μέτρου, δεδομένου ότι, λόγω των ιδιαίτερων χαρακτηριστικών τους, δεν προκαλούν σοβαρές ανησυχίες για την προστασία των επενδυτών σύμφωνα με την απόφαση (ΕΕ) 2018/795.
                  
               
                     12.
                  
                  
                     Στο πλαίσιο αυτό, η ESMA έλαβε νέες πληροφορίες για τα δυαδικά δικαιώματα προαίρεσης που είναι επαρκώς μακροπρόθεσμα, συνοδεύονται από ενημερωτικό δελτίο και οι κίνδυνοι αντισταθμίζονται πλήρως από τον πάροχο ή άλλη οντότητα του ομίλου του παρόχου. Αυτά τα δυαδικά δικαιώματα προαίρεσης δεν είναι πιθανό να εγείρουν σημαντικές ανησυχίες για την προστασία των επενδυτών σύμφωνα με την απόφαση (ΕΕ) 2018/795. Ένα τέτοιο παράδειγμα δυαδικών δικαιωμάτων προαίρεσης είναι τα δικαιώματα inline warrants (δικαιώματα επιλογής με δικλίδα ασφαλείας) τα οποία πληρούν σωρευτικά τις προαναφερόμενες προϋποθέσεις.
                  
               
                     13.
                  
                  
                     Παρότι ο βαθμός πολυπλοκότητας αυτού του συγκεκριμένου τύπου δυαδικών δικαιωμάτων προαίρεσης είναι συγκρίσιμος με τον βαθμό πολυπλοκότητας των δυαδικών δικαιωμάτων προαίρεσης εν γένει, η απαίτηση καθορισμού ελάχιστης διάρκειας μειώνει τις αρνητικές επιπτώσεις που έχει η πολυπλοκότητα και η αδιαφάνεια στους επενδυτές. Οι επενδυτές μπορούν καλύτερα να αποκτήσουν μια ολοκληρωμένη εικόνα της αγοράς κατά τη διάρκεια περιόδου 90 ημερών ή και περισσότερων από την ημερομηνία πρώτης έκδοσης του προϊόντος από ό,τι εντός της πολύ σύντομης προθεσμίας που χαρακτηρίζει την ευρύτερη αγορά δυαδικών δικαιωμάτων προαίρεσης που παρέχονταν πριν από την εφαρμογή της απόφασης (ΕΕ) 2018/795. Η απαίτηση διάρκειας ισχύος 90 ημερών ή περισσότερων μειώνει τα περιθώρια για συχνά επαναλαμβανόμενες κερδοσκοπικές συναλλαγές οι οποίες επιδεινώνουν τις ζημιές και συνδέονται με εθιστική συμπεριφορά.
                  
               
                     14.
                  
                  
                     Ένα ιδιαίτερο χαρακτηριστικό των δυαδικών δικαιωμάτων προαίρεσης —που αποτελεί βασική αιτία πιθανών επιζήμιων συνεπειών και αυξάνει τη διαφορά μεταξύ των αποδόσεων για τους επενδυτές και του κινδύνου ζημιών— αφορά τη σύγκρουση συμφερόντων που υπάρχει μεταξύ πολλών παρόχων δυαδικών δικαιωμάτων προαίρεσης και των πελατών τους. Ωστόσο, ορισμένες επιχειρήσεις παρέχουν δυαδικά δικαιώματα προαίρεσης που αντισταθμίζουν πλήρως τον κίνδυνο της αγοράς καθ' όλη τη διάρκεια ισχύος τους. Εφόσον η εν λόγω δραστηριότητα αντιστάθμισης κινδύνου αφορά την παροχή δυαδικών δικαιωμάτων προαίρεσης και διενεργείται από τον πάροχο ή άλλη οντότητα του ομίλου του παρόχου, και εάν τα δυαδικά δικαιώματα προαίρεσης δεν συνεπάγονται κέρδη ή ζημιές για καμία από τις οντότητες του ομίλου, πέραν των προμηθειών, αμοιβών και παρεπόμενων χρεώσεων συναλλαγής που γνωστοποιούνται προηγουμένως, το ενδεχόμενο σύγκρουσης συμφερόντων μεταξύ του παρόχου και του πελάτη μειώνεται σημαντικά. Συγκεκριμένα, το καθαρό κέρδος που αποφέρει το δυαδικό δικαίωμα προαίρεσης δεν εξαρτάται σε μεγάλο βαθμό από το κατά πόσο το δικαίωμα πληρώνεται ή όχι. Οι πάροχοι δικαιωμάτων που αντισταθμίζουν τον κίνδυνο δεν έχουν κίνητρο να αναφέρουν εσφαλμένες υποκείμενες τιμές ή να κερδοσκοπήσουν σε βάρος των πελατών.
                  
               
                     15.
                  
                  
                     Σύμφωνα με τα στοιχεία που έλαβε η ESMA, τα επιχειρηματικά μοντέλα αντισταθμισμένου κινδύνου συνάδουν με τις προσφορές δυαδικών δικαιωμάτων προαίρεσης με επαρκή διάρκεια ισχύος, εν αντιθέσει με τα μη αντισταθμισμένου κινδύνου επιχειρηματικά μοντέλα που χαρακτηρίζονται από βραχυπρόθεσμες προσφορές. Οι ΕΕΑ (7), οι οποίες εποπτεύουν τις αγορές στις οποίες παρέχονται μακροπρόθεσμα, τιτλοποιημένα (securitised) δυαδικά δικαιώματα προαίρεσης από παρόχους οι οποίοι αντισταθμίζουν τον κίνδυνο, επιβεβαίωσαν ότι, όσον αφορά τέτοιου είδους προϊόντα, δεν εντοπίστηκε καμία καταγγελία για πρόκληση σημαντικής ζημίας σε μεμονωμένους ιδιώτες πελάτες. Περαιτέρω, η γερμανική αρχή χρηματοπιστωτικής εποπτείας BaFin δεν έχει λάβει καμία καταγγελία σε σχέση με τα δικαιώματα inline warrants.
                  
               
                     16.
                  
                  
                     Επιπροσθέτως, και στο πλαίσιο αυτό, η απαίτηση τα δυαδικά δικαιώματα προαίρεσης που τίθενται στη διάθεση των ιδιωτών επενδυτών να συνοδεύονται από ενημερωτικό δελτίο, το οποίο έχει λάβει έγκριση σύμφωνα με την οδηγία 2003/71/ΕΚ του Ευρωπαϊκού Κοινοβουλίου και του Συμβουλίου (8), αποσκοπεί στο να διασφαλιστεί ένα ελάχιστο επίπεδο διαφάνειας όσον αφορά τα εν λόγω προϊόντα μεγαλύτερης διάρκειας ισχύος. Η συγκεκριμένη απαίτηση, όσον αφορά τη διάθεση στην αγορά, τη διανομή ή την πώληση των εν λόγω προϊόντων σε ιδιώτες πελάτες, εξασφαλίζει ότι τίθενται στη διάθεση των επενδυτών καθορισμένες πληροφορίες για τον πάροχο, το επιχειρηματικό μοντέλο του και τις οικονομικές καταστάσεις του, καθώς και για τον κίνδυνο και τα χαρακτηριστικά του προϊόντος. Επίσης, το ενημερωτικό δελτίο υπόκειται στον λεπτομερή έλεγχο της οικείας ΕΕΑ.
                  
               
                     17.
                  
                  
                     Επιπλέον, δεν υπάρχουν στοιχεία από συγκεκριμένα προϊόντα που να αποδεικνύουν ότι οι δραστηριότητες διάθεσης στην αγορά και διανομής δυαδικών δικαιωμάτων προαίρεσης με επαρκή διάρκεια ισχύος, συνοδευόμενων από ενημερωτικό δελτίο, για τα οποία οι κίνδυνοι έχουν πλήρως αντισταθμιστεί από τον πάροχο ή άλλη οντότητα του ομίλου του παρόχου, συνιστούν επιθετικές πρακτικές μάρκετινγκ και παραπλανητικές μεθόδους επικοινωνίας.
                  
               
                     18.
                  
                  
                     Δεδομένου ότι η εκπλήρωση ενός και μόνου από τα κριτήρια δεν θα αρκούσε για να αντιμετωπιστεί ο κίνδυνος ζημίας για τους επενδυτές, τα νέα στοιχεία που έλαβε η ESMA κατά την περίοδο ανανέωσης καταδεικνύουν ότι ένα δυαδικό δικαίωμα προαίρεσης που πληροί σωρευτικά όλα τα κριτήρια, ήτοι συνοδεύεται από εγκεκριμένο ενημερωτικό δελτίο, διαθέτει επαρκή διάρκεια ισχύος και οι κίνδυνοι έχουν πλήρως αντισταθμιστεί από τον πάροχο ή οντότητα του ομίλου του παρόχου, είναι απίθανο να προκαλέσει σημαντική ανησυχία για την προστασία των επενδυτών σύμφωνα με την απόφαση (ΕΕ) 2018/795. Κατά συνέπεια, τα δυαδικά δικαιώματα προαίρεσης που πληρούν και τα τρία αυτά κριτήρια θα πρέπει να εξαιρεθούν ρητά από το πεδίο της ανανέωσης που καθορίζει το μέτρο προσωρινής παρέμβασης σε προϊόν της ESMA.
                  
               
                     19.
                  
                  
                     H ESMA θα συνεχίσει να επανεξετάζει τα εν λόγω προϊόντα και να λαμβάνει τα απαραίτητα μέτρα. Συγκεκριμένα, η ESMA εξέτασε τον κίνδυνο να χρησιμοποιηθεί η εξαίρεση αυτή από τους παρόχους δυαδικών δικαιωμάτων προαίρεσης για να προσφέρουν προϊόντα με συγκρίσιμα χαρακτηριστικά με εκείνα των προϊόντων που εγείρουν σημαντικές ανησυχίες για την προστασία των επενδυτών, για παράδειγμα, εκδίδοντας προϊόντα που παρέχουν κίνητρα για βραχυπρόθεσμες συναλλαγές και θέτοντας το όριο πολύ κοντά στην υποκείμενη αγοραία τιμή κατά την έκδοση. Η ESMA και οι ΕΕΑ θα παρακολουθούν κατά πόσο αναπτύσσονται νέες τάσεις διανομής και θα δίνουν ιδιαίτερη προσοχή στα προϊόντα τα οποία, παρά τη μακρά τους διάρκεια ισχύος, είναι σχεδιασμένα ώστε να παρέχουν κίνητρα για την εκτέλεση τέτοιου είδους βραχυπρόθεσμων συναλλαγών.
                  
               
                     20.
                  
                  
                     Κατά την επανεξέταση, η ESMA έλαβε επίσης πληροφορίες για υπάρχοντα προϊόντα για τα οποία, κατά τη λήξη της προθεσμίας ισχύος τους, εφαρμόζεται μία από δύο προκαθορισμένες επιλογές πληρωμής, εκ των οποίων καμία δεν είναι μικρότερη από την αρχική επένδυση. Το ποσό πληρωμής για τα δυαδικά δικαιώματα προαίρεσης αυτού του είδους μπορεί να είναι χαμηλότερο ή υψηλότερο, αλλά και στις δύο περιπτώσεις ο επενδυτής δεν θα χάσει χρήματα σε σχέση με τη συνολική επένδυση στο προϊόν. Η απόφαση (ΕΕ) 2018/795 αφορά προϊόντα που ενέχουν τον κίνδυνο να υποστούν οι επενδυτές σημαντικές ζημίες σε σχέση με τη συνολική επένδυση στο προϊόν. Επομένως, για λόγους ασφάλειας δικαίου, η απόφαση ανανέωσης πρέπει να εξαιρεί ρητά τα προϊόντα με δομή αποδόσεων που δεν θέτει σε κίνδυνο το κεφάλαιο του επενδυτή.
                  
               
                     21.
                  
                  
                     Δεδομένου ότι τα προτεινόμενα μέτρα αφορούν, σε περιορισμένο βαθμό, παράγωγα γεωργικών βασικών προϊόντων, η ESMA ζήτησε τη γνώμη των δημόσιων φορέων που είναι αρμόδιοι για την εποπτεία, τη διαχείριση και τη ρύθμιση των φυσικών γεωργικών αγορών δυνάμει του κανονισμού (ΕΚ) αριθ. 1234/2007 (9). Κανένας από τους εν λόγω φορείς δεν προέβαλε αντιρρήσεις ως προς την προτεινόμενη ανανέωση των μέτρων.
                  
               
                     22.
                  
                  
                     Η ESMA ενημέρωσε τις ΕΑΑ για την προτεινόμενη απόφαση ανανέωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Προσωρινή απαγόρευση των δυαδικών δικαιωμάτων προαίρεσης (binary options) για ιδιώτες πελάτες
            
               1.   Απαγορεύεται η διάθεση στην αγορά (marketing), η διανομή ή η πώληση δυαδικών δικαιωμάτων προαίρεσης (binary options) σε ιδιώτες πελάτες.
            
            
               2.   Για τους σκοπούς της παραγράφου 1, ανεξάρτητα από το εάν διαπραγματεύεται σε έναν τόπο διαπραγμάτευσης, ένα δυαδικό δικαίωμα προαίρεσης είναι ένα παράγωγο που πληροί τους ακόλουθους όρους:
               
                           α)
                        
                        
                           Πρέπει να διακανονίζεται σε μετρητά ή μπορεί να διακανονιστεί σε μετρητά κατόπιν επιλογής ενός από τους συμβαλλομένους, εκτός αδυναμίας πληρωμής ή συνδρομής άλλου λόγου καταγγελίας·
                        
                     
                           β)
                        
                        
                           Προβλέπει μόνο την πληρωμή όταν κλείνει η θέση (close-out) ή στη λήξη·
                        
                     
                           γ)
                        
                        
                           Η πληρωμή του περιορίζεται σε:
                           
                                       i)
                                    
                                    
                                       ένα προκαθορισμένο σταθερό ποσό ή μηδενικό ποσό, εάν το υποκείμενο στοιχείο του παραγώγου πληροί μία ή περισσότερες προκαθορισμένες προϋποθέσεις, και
                                    
                                 
                                       ii)
                                    
                                    
                                       ένα προκαθορισμένο σταθερό ποσό ή μηδενικό ποσό, εάν το υποκείμενο στοιχείο του παραγώγου δεν πληροί μία ή περισσότερες προκαθορισμένες προϋποθέσεις.
                                    
                                 
                     
            
               3.   Η απαγόρευση της παραγράφου 1 δεν ισχύει όταν:
               
                           α)
                        
                        
                           το δυαδικό δικαίωμα προαίρεσης για το οποίο το χαμηλότερο από τα δύο προκαθορισμένα σταθερά ποσά ισούται τουλάχιστον με τη συνολική πληρωμή που καταβάλλει ο πελάτης ιδιώτης για το δυαδικό δικαίωμα προαίρεσης, συμπεριλαμβανομένων ενδεχόμενων προμηθειών, αμοιβών και παρεπόμενων εξόδων συναλλαγής·
                        
                     
                           β)
                        
                        
                           το δυαδικό δικαίωμα προαίρεσης πληροί τους ακόλουθους όρους:
                           
                                       i)
                                    
                                    
                                       η διάρκεια ισχύος από την έκδοση έως την ημερομηνία λήξης είναι τουλάχιστον 90 ημερολογιακές ημέρες·
                                    
                                 
                                       ii)
                                    
                                    
                                       διατίθεται στο κοινό ενημερωτικό δελτίο, το οποίο καταρτίζεται και εγκρίνεται σύμφωνα με την οδηγία 2003/71/ΕΚ· και
                                    
                                 
                                       iii)
                                    
                                    
                                       το δυαδικό δικαίωμα προαίρεσης δεν εκθέτει τον πάροχο στον κίνδυνο αγοράς καθ' όλη τη διάρκεια ισχύος του και ο πάροχος ή οποιαδήποτε οντότητα του ομίλου του παρόχου δεν πραγματοποιεί κανένα κέρδος ή ζημία από το δυαδικό δικαίωμα προαίρεσης, πέραν των προμηθειών, αμοιβών ή παρεπόμενων χρεώσεων συναλλαγής που γνωστοποιούνται προηγουμένως.
                                    
                                 
                     
         
         
            Άρθρο 2
            Απαγόρευση συμμετοχής σε δραστηριότητες καταστρατήγησης
            Απαγορεύεται η συμμετοχή, εν γνώσει και εκ προθέσεως, σε δραστηριότητες που έχουν ως αντικείμενο ή αποτέλεσμα την καταστρατήγηση των απαιτήσεων του άρθρου 1, μεταξύ άλλων, ενεργώντας ως υποκατάστατο του παρόχου δυαδικών δικαιωμάτων προαίρεσης.
         
         
            Άρθρο 3
            Έναρξη ισχύος και εφαρμογή
            
               1.   Η παρούσα απόφαση τίθεται σε ισχύ την επομένη της ημέρας δημοσίευσής της στην Επίσημη Εφημερίδα της Ευρωπαϊκής Ένωσης.
            
            
               2.   Η παρούσα απόφαση εφαρμόζεται από τις 2 Οκτωβρίου 2018 για περίοδο τριών μηνών.
            
         
         
            Παρίσι, 21 Σεπτεμβρίου 2018.
            
               
                  Για το συμβούλιο εποπτών
               
               Steven MAIJOOR
               
                  Πρόεδρος
               
            
         
         
            (1)  ΕΕ L 331 της 15.12.2010, σ. 84.
         
            (2)  ΕΕ L 173 της 12.6.2014, σ. 84.
         
            (3)  ΕΕ L 87 της 31.3.2017, σ. 90.
         
            (4)  Απόφαση (ΕΕ) 2018/795 της Ευρωπαϊκής Αρχής Κινητών Αξιών και Αγορών, της 22ας Μαΐου 2018, για την προσωρινή απαγόρευση της διάθεσης στην αγορά (marketing), της διανομής και της πώλησης δυαδικών δικαιωμάτων προαίρεσης (binary options) σε ιδιώτες πελάτες στο εσωτερικό της Ένωσης, σύμφωνα με το άρθρο 40 του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου (ΕΕ L 136 της 1.6.2018, σ. 31).
         
            (5)  Στην έρευνα συμμετείχαν 20 αρμόδιες εθνικές αρχές: Επιτροπή Κεφαλαιαγοράς Κύπρου (CY-CySEC), Comisión Nacional del Mercado de Valores (ES – CNMV), Autoriteit Financiele Markten (NL-AFM), Czech National Bank (CZ – CNB), Finanzmarktaufsicht (AT – FMA), Finnish Financial Supervisory Authority (FI – FSA), Comissão do Mercado de Valores Mobiliários (PT – CMVM), Malta Financial Services Authority (MT – MFSA), Financial Supervisory Authority (IS – FME), Financial Services and Markets Authority (BE – FSMA), Commissione Nazionale per le Società e la Borsa (IT – Consob), Financial Supervision Commission (BG – FSC), Bundesanstalt für Finanzdienstleistungsaufsicht (DE – BaFIN), Autorité des Marchés Financiers (FR – AMF), Magyar Nemzeti Bank (HU – MNB), Financial Conduct Authority (UK- FCA), Commission de Surveillance du Secteur Financier (LU – CSSF), Romanian Financial Supervisory Authority (RO – FSA), Agencija za trg vrednostnih papirjev (SL – SMA), Central Bank of Ireland (IE – CBI).
         
            (6)  Στις 4 Ιουνίου 2018, αρμόδια αρχή κράτους του ΕΟΧ και της ΕΖΕΣ, η νορβηγική NO-Finanstilsynet, ενέκρινε εθνικά μέτρα παρέμβασης σε προϊόντα σύμφωνα με τους ίδιους όρους και τις ίδιες ημερομηνίες εφαρμογής που ισχύουν για τα μέτρα της ESMA. Επίσης, στις 5 Ιουλίου 2018, η ισλανδική αρχή χρηματοπιστωτικής εποπτείας, σύμφωνα με δημοσίευσή της, θεωρεί ότι η διάθεση στην αγορά (marketing), η διανομή και η πώληση δυαδικών δικαιωμάτων προαίρεσης (binary options) αντιβαίνει στις ορθές και χρηστές πρακτικές και διαδικασίες διαπραγμάτευσης τίτλων, σύμφωνα με το εθνικό δίκαιο (άρθρο 5 του νόμου αριθ. 108/2007 περί συναλλαγών τίτλων).
         
            (7)  DE-BaFin, FR-AMF
         
            (8)  Οδηγία 2003/71/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση και την τροποποίηση της οδηγίας 2001/34/ΕΚ (ΕΕ L 345 της 31.12.2003, σ. 64).
         
            (9)  Κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (ΕΕ L 299 της 16.11.2007, σ. 1).